ΓΡΑΠΤΗ ΕΡΩΤΗΣΗ E-0088/99

υποβολή: Cristiana Muscardini (NI) προς την Επιτροπή

(27 Ιανουαρίου 1999)

Θέμα: Νομική προστασία των σχεδίων και των προτύπων

Το Συμβούλιο, στα πλαίσια της εξέτασης της οδηγίας 98/71/ΕΚ(1) σχετικά με τη νομική προστασία των σχεδίων και των προτύπων, απέρριψε το άρθρο 14 που αφορά την ρήτρα αποζημίωσης την οποία πρότεινε το Ευρωπαϊκό Κοινοβούλιο, αντικαθιστώντας την με το άρθρο 14α το οποίο, σε τελευταία ανάλυση, καθιστά προαιρετική την εν λόγω "ρήτρα αποζημίωσης".

Αναφορικά με την ιταλική αγορά μοτοποδηλάτων, όπου είναι διαδεδομένη η χρησιμοποίηση μεταχειρισμένων ανταλλακτικών και εξαρτημάτων, δεν θεωρεί η Επιτροπή πως αυτή η επιλογή:

1. διαιωνίζει τις προστατευτικές πολιτικές που εκμηδενίζουν τα οφέλη τα οποία προκύπτουν από την ύπαρξη εναλλακτικών αγορών;

2. ανατρέπει τους κανόνες της εσωτερικής αγοράς δημιουργώντας 15 διαφορετικές κλειστές και προστατευόμενες εθνικές αγορές, παίζοντας το παιχνίδι των κατασκευαστών οχημάτων οι οποίοι θα προβαίνουν σε κατασκευή των ανταλλακτικών της αρεσκείας τους στις αναπτυσσόμενες χώρες, σε εξευτελιστικές τιμές, για να τα μεταπωλούν στη συνέχεια υπό μονοπωλιακό καθεστώς και σε ιδιαίτερα υψηλές τιμές;

3. τιμωρεί τους καταναλωτές οι οποίοι είναι υποχρεωμένοι να καταβάλλουν υψηλότερες τιμές για ανταλλακτικά και, ως εκ τούτου, για επισκευές και ασφάλιστρα;

4. Θα μπορούσε να έχει ως αποτέλεσμα, για τους προαναφερθέντες λόγους, το κλείσιμο πολυάριθμων μικρών επιχειρήσεων που κατασκευάζουν ανταλλακτικά;

Απάντηση του κ. Monti εξ ονόματος της Επιτροπής

(16 Μαρτίου 1999)

Η Επιτροπή θεωρεί ότι η νέα οδηγία για τη νομική προστασία των σχεδίων θα συμβάλλει σημαντικά στην ομαλή λειτουργία της εσωτερικής αγοράς όσον αφορά τα προϊόντα που περιλαμβάνουν σχέδια και υποδείγματα.

Η Επιτροπή εκφράζει τη δυσαρέσκεια της για το γεγονός ότι δεν επιτεύχθηκε συμφωνία για την εναρμόνιση της προστασίας των ανταλλακτικών στο στάδιο αυτό. Ωστόσο, θα πρέπει να σημειωθεί ότι ή συμπερίληψη μιας ρήτρας αποζημίωσης θα είχε αντίκτυπο μόνο σε ένα μέρος της αγοράς ανταλλακτικών, και ιδίως σε εκείνο που σχετίζεται με τις υπηρεσίες μετά την πώληση.

Η οδηγία εναρμονίζει ορισμένες σημαντικές πλευρές της νομικής προστασίας των σχεδίων αλλά αφήνει ακάλυπτη από πλευράς εναρμόνισης την προστασία των ανταλλακτικών. Σύμφωνα με το άρθρο 14 της οδηγίας, τα κράτη μέλη διατηρούν σε ισχύ τις υπάρχουσες νομικές διατάξεις όσον αφορά τα ανταλλακτικά και εισάγουν αλλαγές στις εν λόγω διατάξεις μόνο εφόσον οδηγούν στη μεγαλύτερη ελευθέρωση της αγοράς. Επομένως, στο σημείο αυτό, η αγορά είτε θα παραμείνει ως έχει είτε θα ελευθερωθεί περισσότερο. Χωρίς την εισαγωγή αλλαγών για την ελευθέρωση της αγοράς οι καταναλωτές θα εξακολουθούν να πληρώνουν τα ίδια ακριβώς ποσά με εκείνα που ίσχυαν πριν από τη θέση σε ισχύ της οδηγίας.

Επιπλέον, στο σημείο αυτό θα πρέπει να γίνει αναφορά στο άρθρο 18 της οδηγίας, σύμφωνα με το οποίο, τρία έτη μετά την ημερομηνία εφαρμογής, δηλαδή στις 28 Οκτωβρίου 2001, η Επιτροπή πρέπει να υποβάλει ανάλυση σχετικά με τις συνέπειες των διατάξεων της οδηγίας για την κοινοτική βιομηχανία. Ένα έτος αργότερα, η Επιτροπή θα πρέπει να προτείνει τις τυχόν τροποποιήσεις της οδηγίας που κρίνει απαραίτητες όσον αφορά τους ενεχόμενους τομείς. Η Επιτροπή θα εκπληρώσει τις παραπάνω υποχρεώσεις της και θα καταβάλλει κάθε δυνατή προσπάθεια προκειμένου να δώσει τη δυνατότητα στο Συμβούλιο και στο Κοινοβούλιο να καταλήξουν σε συμφωνία για το θέμα των ανταλλακτικών κατά την επανεξέταση της οδηγίας.

Εν τω μεταξύ, η Επιτροπή θα δρομολογήσει διαδικασία διαβουλεύσεων με όλα τα ενδιαφερόμενα μέρη με στόχο την επίτευξη συμφωνίας.

(1) ΕΕ L 289 της 28.10.1998, σελ. 28.